**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**ИВЕЛИНА ВАСИЛEВА - МИНИСТЪР НА ОКОЛНАТА СРЕДА И ВОДИТЕ**

**Относно:** ***Проект на Решение на Министерския съвет за одобряване на Споразумението от Париж към Рамковата конвенция на Организацията на обединените нации по изменение на климата***

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане в Министерския съвет проект на Решение на Министерския съвет за одобряване на Споразумението от Париж към Рамковата конвенция на Организацията на обединените нации по изменение на климата (РКООНИК).

По време на **21-та Конференция на страните по РКООНИК** бе финализиран започнатия през 2011 г. процес, известен като „*Платформата от Дърбан за засилени действия”*, в който се структурираха преговорите по приемане на ново глобално споразумение за климата. На **12 декември 2015 г. в Париж** споразумението бе прието без възражения от всички 196 страни по РКООНИК. Постигнатото съгласие за приемане на глобални действия за ограничаване на глобалното затопляне постави началото на качествено нов етап на международното сътрудничество за борбата срещу изменението на климата.

Със Споразумението се прие т. нар. **температурна цел за ограничаване на повишаването на глобалната средна температура значително под 2°С** **над прединдустриалните нива, като се продължат усилията нейното увеличение да не надвишава 1.5°С над прединдустриалните нива** (индикативна цел). Страните ще се стремят да постигнат глобални пикови нива на емисиите на парникови газове възможно най-скоро, като за развиващите се страни този процес ще бъде по-дълъг, след което трябва да се предприемат бързи намаления на емисиите с оглед достигане на нулеви нетни емисии след 2050 г. въпреки липсата на конкретен график за постигането им.

Съгласно разпоредбите на Споразумението всяка страна по него ще подготвя, представя и поддържа последващи **национално определени приноси (nationally determined contributions / NDCs),** които възнамерява да постигне. За тази цел страните трябва да осъществяват национални мерки за смекчаване. **Развитите страни следва да продължат своята водеща роля в борбата срещу изменението на климата чрез приемане на абсолютни количествени цели за намаляване на емисиите, обхващащи цялата икономика. Държавите - членки на Европейския съюз ще изпълняват задълженията си по новото споразумение съвместно. В тази връзка предвиденият ангажимент не вменява допълнителни задължения на ЕС и неговите държави - членки, в това число България, към вече поетата от Съюза** **през октомври 2014 г. вътрешна обща цел за намаляване на емисиите парникови газове с най – малко 40% до 2030 г. спрямо нивата им от 1990 г.**

**Развиващите се страни следва да продължат усилията си за смекчаване и се насърчават да „преминат във времето към цели за ограничаване или намаляване на емисиите, включващи всички икономически сектори в светлината на различните национални обстоятелства”.** **Амбицията на усилията на развиващите страни се поставя в зависимост от степента на наличната подкрепа.**

Със Споразумението се установява **нов пазарен механизъм, който ще функционира чрез строги правила за отчетност и избягване на двойно отчитане. Механизмът има за цел** подпомагане намаляването на емисии на парникови газове и подкрепа на устойчивото развитие, като участието в него е доброволно.

Споразумението от Париж установява **глобална цел за адаптация** за повишаване на капацитета за адаптация, укрепване на устойчивостта и намаляване на уязвимостта към изменението на климата.

Разпоредбите на Споразумението определят **финансирането на борбата срещу изменението на климата** като ангажимент само за развитите страни, като „другите страни се насърчават да продължат предоставянето или да предоставят финансова помощ на доброволна основа”. Развитите страни следва да продължат своята водеща роля за мобилизиране на финансова помощ от голямо разнообразие на източници, инструменти и канали, като се отбелязва значителната роля на публичните средства. Канализирането на финансови средства за борбата срещу изменението на климата следва да представлява прогресия отвъд досегашните усилия.

Новото споразумение не преразглежда статута на Република България по РКООНИК и българската страна продължава да се счита за „страна с икономика в преход”.

Предвижда се осъществяване на **глобален преглед на целите на страните** на всеки пет години за оценка на колективния напредък за постигането на целта на Споразумението. Първият глобален преглед ще се проведе през 2023 г.

Споразумението ще бъде открито за подписване в седалището на ООН в Ню Йорк, САЩ в периода 22 април 2016 г. – 21 април 2017 г. След изтичането на този срок то ще бъде открито за присъединяване от страните по РКООНИК и ще влезе в сила тридесет дни след датата на депозиране на инструменти за ратификация от поне 55 страни, отговарящи най-малко за 55 % от световните емисии на парникови газове. Инструментите за ратификация следва да се придружават от национално определените приноси на страните по РКООНИК, включващи техните доброволни ангажименти за намаляване на емисиите на парникови газове, представени като индикативни цели в контекста на преговорите по новото споразумение за климата. Споразумението ще се прилага от 1 януари 2021 г.

В съответствие с § 3 и § 4 от Решение 1/СР.21 за приемане на Споразумението от Париж генералният секретар на ООН Бан Ки-Мун ще организира официална церемония на високо ниво за подписване на Споразумението на 22 април 2016 г. в Ню Йорк, като е отправил покана до Президента на Република България Росен Плевнелиев за участие.

Предложеният акт не предвиждат хармонизация с правото на Европейския съюз, поради което не се изготвя справка за съответствие с европейското право.

Приложеният акт няма да окаже пряко или косвено въздействия върху държавния бюджет, поради което е приложена финансова обосновка, одобрена от министъра на финансите, съгласно чл. 35, ал. 1, т. 4, „б” от Устройствения правилник на Министерския съвет и на неговата администрация.

На основание чл. 35, ал. 2, т. 7 от Устройствения правилник на Министерския съвет и на неговата администрация, проектът на Решение е публикуван на интернет страницата на Министерство на околната среда и водите за период от 14 дни. В указания срок няма постъпили становища.

Проектът на акт е съгласуван с всички министерства като становищата им по него са отразени в приложената към доклада съгласувателна таблица.

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното и на основание чл. 8, ал. 4 и чл. 9, ал. 1, т. 1 от Закона за международните договори на Република България предлагам на Министерският съвет да приеме приложения проект на Решение на Министерския съвет за одобряване на Споразумението от Париж към Рамковата конвенция на Организацията на обединените нации по изменение на климата

**ИВЕЛИНА ВАСИЛЕВА**

*Министър на околната среда и водите*